Wêreldrekord vir man wat byna 130 kg met een vinger optelSteve Keeler (Foto: Guinness-wêreldrekords) Steve Keeler van Engeland het ŉ wêreldrekord van meer as 10 jaar laat spat toe hy ŉ dooie gewig van 129,50 kg met net een vinger opgetel het. Guinness-wêreldrekords sê die 48-jarige Keeler het die gewig met sy middelvinger opgetel en vir agt sekondes lank vasgehou. Die poging het in Februarie 2022 in Ashford, Kent, plaasgevind, maar sy rekord is eers vandeesweek bevestig. Verskeie ooggetuies het gekyk hoe hy ses ystergewigte terselfdertyd optel – ŉ kleiner een van ongeveer 10 kg, een van 20 kg, drie van net meer as 25 kg elk en een van 26 kg. “Dit is ongelooflik pynlik, maar my vingers is sterk en ek is baie trots op die poging,” het Steve gesê. Steve Keeler (Foto: Guinness-wêreldrekords) Hy doen al die afgelope vier jaar kragoefeninge. Hy oefen ook al sedert ŉ tiener in ŉ dojo en doen al karate sedert hy 18 jaar oud is. Hy het ontdek dat sy hand ongelooflike krag het deur judogrepe. As ŉ ervare gevegskunskunstenaar het hy verskeie gevegskunsvorms aangeleer: hy is ŉ vyfde Dan swartgordel in Tsuyoi-Ryu-karate (“tsuyoi” is Japannees vir “sterk”) en ŉ spesifieke vorm van karate wat op vol-kontak-gevegskuns fokus. Hy is ook ŉ eerste Dan swartgordel in judo. Hy het ontdek dat sy kaal hande blokke kan breek en het vinnig ontdek dat hy sterk bene het. Later, tydens een van sy kragoefeningsessies met sy oefenmaat, het Steve uitgevind dat sy opligvermoë ver bo die norm is – en dat hy moontlik ŉ rekord sou kon verbeter. Hy het met ŉ paar gewigte begin speel en ŉ stel met slegs sy middelvinger opgetel. Daarna het hy soortgelyke rekords in die Guinness-wêreldrekords begin opsoek. Die vorige rekord, deur Benik Israyelyan van Armenië, was al 10 jaar lank op die boeke. Keeler het besef dit is slegs 50 kg meer as wat hy reeds opgetel het. Hy het besef dat hy die huidige rekord sou kon verbeter, maar was ook bewus van die moontlike gevare om soveel dooie gewig met net een vinger op te tel. Hy het begin oefen vir ŉ amptelike poging en sy bene versterk en weerstand opgebou. Die titel beteken baie vir hom. “My stiefpa was my held. Toe ek ŉ kind was, het hy in my lewe ingekom en my gehelp met ŉ probleem wat ek met my fiets gehad het. Hy het ŉ stuk gereedskap gebring om die pedaal af te haal en hy het daardie skroefsleutel só hard gedruk dat hy dit gebreek het! Hy het kragoefeninge gedoen en hierdie rekord is ŉ herdenking aan alles wat hy my geleer het. Hy sou baie trots gewees het!” Israyelyan het in 2011 dooie gewig van 116,90 kg met sy regtermiddelvinger opgetel. Hy het die volgende jaar weer probeer en toe 121,70 kg opgetel – ŉ rekord wat in die boeke opgeteken was totdat Steve die uitdaging getakel het. Alhoewel Keeler en Israyelyan mens verstom laat staan oor hul ongelooflike krag en tegniek, is die middelvinger nie die enigste manier om dooie gewig op te tel nie. Suren Aghabekyan van Armenië het in 2013 die rekord verbeter toe hy dooie gewig van 110 kg met sy pinkie opgetel het. Dis beslis nie rekords wat jy by die huis wil probeer nie!